กลุ่มอลิอันซ์ เจาะออนไลน์ ตั้งชุมชนใหม่
อลิอันซ์ฯ เปิดตัวชุมชนออนไลน์แห่งแรกในไทย เพื่อรับสังคมสมาร์ทโฟน
2 มี.ค. 2559

อลิอันซ์ฯ เปิดตัวชุมชนออนไลน์แห่งแรกในไทย เพื่อรับสังคมสมาร์ทโฟน
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต เปิดเผยว่า บริษัทได้เปิดตัวชุมชนออนไลน์ขึ้นมาภายใต้ชื่อ Experience Allianz เพื่อให้ความรู้ด้านประกันชีวิต และให้ประชาชนเห็นประโยชน์ของการมีความคุ้มครองชีวิตและสุขภาพ โดยจะเชิญประชาชนเข้ามาเป็นสมาชิกชุมชนนี้ต่อไป เป็นการสอดคล้องกับสังคมสมาร์ทโฟนในปัจจุบัน
“เราเปิดชุมชนออนไลน์ในไทยเป็นแห่งแรก ต่อไปจะเปิดตัวที่ไต้หวันและมาเลเซีย เพื่อให้สมาชิกได้แสดงความเห็นเรื่องความชอบ ไม่ชอบ และเสนอแนะด้านประกันชีวิต เพื่อนำไปปรับปรุงให้ตรงความต้องการมากขึ้น รวมถึงตอบปัญหาต่างๆ ด้วย” น.ส.พัชรา กล่าว
น.ส.พัชรา กล่าวว่า ในปีนี้บริษัทจะเปิดให้บริการกับลูกค้าสามารถลงนามลายมือชื่อผ่านระบบอิเล็กทรอนิกส์ได้ รวมถึงการชำระเบี้ยออนไลน์ผ่านโทรศัพท์ ส่วนช่องทางขายผ่านธนาคารอยู่ระหว่างการพัฒนา แต่สามารถนำมาใช้ได้เลย เพราะใช้มาตรฐานเดียวกัน
อย่างไรก็ตาม ในส่วนของการขายประกันชีวิตผ่านออนไลน์นั้น ปัจจุบันยังไม่สามารถทำได้ เพราะมีขั้นตอนการตรวจสุขภาพอยู่ แต่ก็ได้นำระบบคำนวณเบี้ยประกัน 2 แบบ มาให้ลูกค้าลองคำนวณเบี้ยที่สามารถเลือกความคุ้มครองได้เอง ส่วนการเรียกร้องค่าสินไหมทดแทนหรือการเคลมผ่านออนไลน์ยังไม่สามารถทำได้